נחמיה דגן

נחמיה דגן (נולד ב-19 במרס 1940) הוא טייס מסוקים. בתפקידו האחרון בצה"ל כיהן כקצין חינוך ראשי בדרגת תת-אלוף. בעל עיטור המופת.

ספרו "לטוס נמוך לראות רחוק" זכה בפרס יצחק שדה לספרות צבאית.

 קורות חייו 
נחמיה דגן נולד וגדל בכפר חיטים בשם נחמיה מיטרני, בן למשפחה שעלתה מבולגריה. התגייס לצה"ל ב-1958.

דגן הודח מקורס הטיס ועבר לקורס הטסה של מטוסים קלים. לאחר שחרורו עבד שנתיים כחקלאי, בטרם חזר לחיל האוויר לשֵרות מילואים בתנאי קבע.

לדגן תואר ראשון מאוניברסיטת תל אביב. נשוי לשוש ומתגורר ברמת השרון. בנו ניר דגן שֵרת כטייס תובלה וכיהן כמנכ"ל ארקיע.

 קריירה צבאית 
 בחיל האויר 
ב-1963 נכנס דגן לשֵרות קבע לאחר שהסכים לעבור הסבה לטייס מסוקים, לאחר שצי המסוקים של צה"ל גדל ולא היו די טייסים. הוא השתתף במשלחת צה"ל לגרמניה המערבית שנסעה ללמוד להטיס מסוקים. ב-1965 יצא לצרפת יחד עם שלושה קצינים נוספים, בהם חיים נווה, לקלוט את מסוקי התובלה סופר פרלון. עם חזרתם לישראל הקימו את טייסת 114, "טייסת הסופר פרלון", בה שימש דגן כקצין מבצעים.

ב-20 בפברואר 1967 השתתף כטייס משנה ונווט במבצע ירגזי, בו נשלח כוח של סיירת מטכ"ל לעומק מצרים במשימת איסוף מודיעין. הצלחת המשימה הביאה להענקת עיטור המופת לאנשי צוות המסוק, כשדגן צוין על "אחריות, דיוק, כושר התמצאות ויכולת מרביים שתרמו להצלחתה המלאה של המשימה".

במלחמת ששת הימים ובמלחמת ההתשה השתתף דגן בפעולות רבות של הובלה וחילוץ. באוקטובר 1968 השתתף במבצע הלם, כמפקד המסוק שהוביל פצצה שהונחה על גשר קינא שעל נהר הנילוס והסבה לו נזקים כבדים באפריל 1969 השתתף במבצע בוסתן 22 להנחתת כוחות סיירת צנחנים בעומק מצרים ובאוקטובר 1969 במבצע תרנגול 5ב של סיירת מטכ"ל לחטיפת שבויים מצרים.

במאי 1969 יצא לארצות הברית בראש משלחת לקליטתם בחיל האויר של מסוקי CH-53 סי סטאליון ("יסעור"). עם שובו לישראל מונה למפקד גף יסעורים בטייסת 114. בדצמבר 1969 השתתף במבצע תרנגול 53 כמפקד אחד משני מסוקי היסעור שנשלחו "לחטוף" את תחנת המכ"ם המצרית מראס ע'אריב. בהגעה למקום התברר כי קרון המבצעים שוקל 4.3 טון, גבוה משמעותית מהמשקל המקסימלי המותר לנשיאת המסוק. אף על פי כן החליט דגן להרים את הקרון ולטוס לאט ובגובה נמוך, במהלך הטיסה הושבתה אחת מהמערכות ההידראוליות, ודגן הנחית את היסעור מיד לאחר חציית הגבול.

ב-15 במרס 1970 הוא הטיס כוח צנחנים מגדוד 890 בפיקודו של יצחק מרדכי לעומק סוריה, במבצע שכונה "מלכה 30", שבו תקפו הצנחנים במרגמות בסיס צבאי צפונית-מזרחית לדמשק. ב-30 ביוני 1970 פיקד על מסוק החילוץ שנשלח לחלץ, תחת אש כבדה, נווט מטוס F-4 פנטום שהופל מירי נ"מ במהלך משימת תקיפה בחזית המצרית.

עם סיום מלחמת ההתשה הקים את טייסת 118, טייסת מסוקי יסעור.

במהלך מלחמת יום הכיפורים שֵרת כראש ענף משולבים במטה חיל האויר והיה אחראי על פעילות מסוקי הסער. לאחר המלחמה קודם לדרגת אלוף-משנה והקים את יחידת התלס"ם (תובלה, סער ומסוקים). מבחירתו, עבר הכשרה מלאה בחיל השריון על מנת ללמוד את המערך וצרכיו. בתקופת כהונתו אֵרע אסון הנ"ד ועל מפקדת התלס"ם נמתחה ביקורת בוועדת חקירת האסון בנושא הוראות האימונים.

ב-1979 מונה למפקד בסיס פלמחים, בו נקלטו בתקופתו שתי טייסות המסוקים "טייסת החרב המתהפכת" ו"טייסת הקוברות הראשונה".

לאחר ארבע שנים קודם לדרגת תת-אלוף ומונה למפקדהּ הראשון של היחידה לשיתוף פעולה, יחידה שהתבססה על התלס"ם ונקבע שתעסוק בתכנון ובשליטה במשימות שיתוף פעולה בין חיל האויר לחילות היבשה.

 קצין חינוך ראשי 
ב-1985 מונה לקצין חינוך ראשי. בתקופתו נוסד פרויקט "תרבות יום א'" במסגרתו יוצאים חיילי צה"ל למופעי תרבות, וניתן מעמד מיוחד למוזיקאים מצטיינים בשֵרות הסדיר. כמו כן התבטא נגד פטור מגיוס של בני ישיבות. דגן השתחרר מצה"ל ב-1988, אך המשיך להטיס טיסות מבצעיות עד 1996, בהיותו בן 56.

 פעילות ציבורית לאחר שחרורו מצה"ל 
בשנת 2002 הוא מונה לתפקיד יו"ר האגודה למניעת אלכוהוליזם בישראל, והוא מכהן כיו"ר הוועד המנהל של מרכז סוזן דלל למחול בתל אביב.

 דעותיו 
במהלך האינתיפאדה השנייה מתח ביקורת על החיסולים הממוקדים שמבצע צה"ל באמצעות חיל האויר, וציין שטייסים עלולים לאבד אמון במפקדיהם.

במהלך המחאה נגד הרפורמה המשפטית עורר דגן סערה עקב התבטאויות בנושא מלחמת אזרחים ושפיכת דם בהקשר המאבק נגד הרפורמה ואנשי הימין הפוליטי בישראל. דבריו צוטטו בכלי תקשורת רבים תוך הדגשת היותו בכיר לשעבר בצה"ל.

 ספרו 
בשנת 2023 יצא לאור ספרו האוטוביוגרפי "לטוס נמוך לראות רחוק" בהוצאת "ידיעות ספרים".

 הוקרה 
 בעל עיטור המופת, פברואר 1967
 ספרו "לטוס נמוך לראות רחוק" זכה בפרס יצחק שדה לספרות צבאית 2023

 קישורים חיצוניים 







 מאמרי דעה 

 נחמיה דגן, כרוניקה של תהליך ידוע מראש, 2 בספטמבר 2011


 הערות שוליים 

קטגוריה:כפר חיטים: אישים
קטגוריה:תתי-אלופים בחיל האוויר
קטגוריה:טייסי חיל האוויר הישראלי
קטגוריה:מפקדי בסיס פלמחים
קטגוריה:מעוטרי עיטור המופת
קטגוריה:קציני חינוך ראשיים
קטגוריה:מפקדי היחידה לשיתוף פעולה
קטגוריה:בוגרי אוניברסיטת תל אביב
קטגוריה:כותבי אוטוביוגרפיה ישראלים
קטגוריה:חיילי חיל האוויר במלחמת ששת הימים
קטגוריה:ישראלים שנולדו ב-1940